
Introducere 


Sfântul Paul, în Epistola către Efeseni, ne spune că Dumnezeu Tatăl ne-a 
descoperit şi a înfăptuit misterul mântuirii noastre prin intermediul lui Cristos, 
Fiul său, în Duhul Sfânt. Un singur Dumnezeu care este deasupra tuturor ca 
Tată, ca principiu si ca izvor, care este peste toţi prin Cuvânt, şi în toţi, în 
Duhul Sfânt, este autorul mântuirii noastre!. Această taină ascunsă de veacuri 
în mintea lui Dumnezeu, revelată şi înfăptuită de Cristos, continuă în sfintele 
sacramente ale Bisericii prin puterea Duhului Sfânt. În consecinţă, fiind econo- 
mia mântuirii o lucrare treimică, la fel este şi economia sacramentală a Bise- 
ricii. În liturgia acesteia totul se desfăşoară conform planului conceput si voit 
de Tatăl în veşnicie, înfăptuit de Fiul la plinirea timpurilor şi actualizat perma- 
nent de Duhul Sfânt prin săvârşirea Tainelor, mai ales a Euharistiei. Canonul 
Roman este marcat de la început şi până la capăt de această perspectivă trei- 
mică: Isus Cristos, Fiul Dumnezeului celui viu, a mântuit lumea din voinţa Ta- 
tălui, prin conlucrarea Duhului Sfânt. 

Sfânta Liturghie, sacramentul permanent al jertfei lui Cristos, reprezintă, 
adică face prezente în mod real şi adevărat, pătimirea, crucea şi învierea Dom- 
nului, fiind memorialul viu şi eficace al sacrificiului său?. În sfânta Euharistie, 
lucrarea mântuitoare a lui Cristos redevine, în fiecare zi, prezentă activ înaintea 
noastră. Mai exact, celebrând-o, Biserica ne scoate din timpul cotidian al cicli- 
cităţii continue, timp parcelat în trecut, prezent şi viitor, şi ne conduce la timpul 
lui Cristos, timp stabil şi constant în care toate evenimentele trecute, prezente 


1 Cf. Ef 3,11; 4,6. Cf. IRINEU DE LYON, Demonstratio apostolica 5: SChr 62, 37-38. 

2 Cf. Missale romanum ex decreto Sacrosancti Oecumenici Concilii Vaticani II instau- 
ratum auctoritate Pauli PP. VI promulgatum. Editio typica (=MR), Typis polyglottis Vaticani, 
Città del Vaticano 1970, n. 132, 474. 

3 Cf. Odo CASEL, OSB., Le mystère de l’Eglise, Edition Mame, Tours 1965, 194-202 si 
228-229; Carlo ROCCHETTA, I Sacramenti della fede. Saggio di teologia biblica sui sacramenti 
quali ,, meraviglie della salvezza” nel tempo della Chiesa, Dehoniane, Bologna 1982, 344-349. 

şi viitoare devin neîncetat prezente, devin o unică zi. Liturgia ne face să fim 
astăzi cu adevărat şi real contemporani cu Cristos. 
Mircea Eliade a exprimat clar acest adevăr când a zis: 


Creştinismul merge mai departe decât Israelul în valorizarea timpului istoric. 
Istoria devine susceptibilă de a fi sanctificată pentru că Dumnezeu s-a întru- 
pat, şi-a asumat o existenţă umană condiționată istoric. J//ud tempus evocat 
de Evanghelii este un timp istoric precizat cu claritate — timpul când Pilat din 
Pont era guvernatorul ludeii —, dar el a fost sfinţit prin prezenţa lui Cristos. 
Creştinismul contemporan care participă la timpul liturgic întâlneşte illud 
tempus în care a trăit, a agonizat şi a înviat Isus, timpul când Pilat din Pont 
guverna în Iudeea”. 


Celebrând, aşadar, în cadrul liturgiei misterele existenţei lui Cristos, eveni- 
mente desfăşurate în istorie, devenim contemporani cu Cristos, Întruparea Cu- 
vântului întemeind o nouă situare a omului în istorie. Altfel spus, timpul litur- 
gic se dovedeşte a fi o nouă dimensiune a prezenţei lui Cristos şi a lucrării sale 
mântuitoare în mijlocul nostru. Istoria capătă astfel o semnificaţie teologică, 
deoarece intervenţiile lui Dumnezeu în istorie, mai ales întruparea şi celelalte 
evenimente mântuitoare din viaţa lui Isus au un scop transistoric: mântuirea o- 
mului, venirea Împărăției. În liturgie, aşadar, istoria devine o teofanie, deoarece 
atunci când ne împărtăşim cu Dumnezeiasca Euharistie nu suntem lipsiţi de 
nimic din ceea ce Cristos a săvârşit, şi este pentru noi în slava sa?. Ea extinde 
la orice om realitatea mântuirii săvârşite de Domnul în întruparea, patima, 
moartea şi învierea sa slăvită“. Euharistia este Taina tuturor Tainelor, descope- 
rirea, înfăptuirea şi comunicarea mântuirii. Împărtăşindu-ne cu Trupul junghiat 
şi slăvit al Domnului, cu Sângele său vărsat şi glorificat, ne întâlnim personal 
cu Cristos Domnul, iar prin El cu Tatăl şi cu Duhul Sfânt. În Euharistie ne 


4 Mircea ELIADE, Sacrul şi profanul, Humanitas, Bucureşti 1992, 104-105. Cf. Ioannis ZIZI- 
OULAS, Creaţia ca Euharistie, Editura Bizantinà, Bucuresti 1999, 17: „Istoria şi timpul... se 
intersectează cu vesnicia în Euharistie. Aici se întretese trecutul, prezentul şi viitorul. Timpul 
devine astfel câmpul pe care se realizează planul dinainte de veci al lui Dumnezeu pentru mân- 
tuirea omului”. 

° Cf. Panayotis NELLAS, Omul — animal îndumnezeit. Perspective pentru o antropologie 
ortodoxă, Deisis, Sibiu 1999, 46. 

ê Cf. Salvatore MARSILI, OSB., „Il tempo liturgico, attuazione della storia della salvezza”, 
Rivista liturgica 57 (1970) 207-235; IDEM, „La Liturgia, momento storico della salvezza”, în 
Anâmnesis, I, ed. Salvatore MARSILI, Marietti, Torino 1974, 78-84. 


48 DIALOG TEOLOGIC 6 (2000) 


întâlnim cu realităţile Impàratiei, cu starea celor viitoare adeverità deja în Dom- 
nul pentru noi. 


1. Euharistia manifestă şi actualizează planul mântuitor al Tatălui 


Misterul central al Revelatiei divine şi al credinţei creştine este Preasfânta 
Treime, un singur Dumnezeu în trei persoane distincte şi egale: Tatăl, Fiul şi 
Duhul Sfânt. Din izvorul dumnezeirii, Tatăl, îşi are originea misterul Întrupării 
Fiului lui Dumnezeu. Missio, trimiterea în lume este opera voinţei Tatălui, 
„care a iubit atât de mult lumea, încât l-a dat pe Fiul său unul-născut, ca oricine 
crede în el să nu moară, ci să aibă viaţa veşnică”. 

a) Euharistia, sacramentul permanent al sacrificiului lui Cristos, taina dă- 
ruirii Fiului de către Tatăl, este nu numai prelungire şi desăvârşire a creaţiei, 
dar este îndeosebi prelungire a Întrupării Cuvântului. Referindu-se la primul as- 
pect, sfântul Irineu spune: „Creatorul şi Stăpânul universului ia potirul creaţiei 
şi-l declară însuşi Sângele său; ia pâinea creaţiei şi o declară însuşi Trupul său, 
cu care face să crească fiinţele noastre”. 

Părintele teologiei ne mai învaţă că noi oferim Creatorului, deci exclusiv lui 
Dumnezeu, roadele creaţiei sale: 


Trebuie să prezentăm lui Dumnezeu o ofrandă şi să ne dovedim în toate recu- 
nostinta faţă de Creator, oferindu-i cu dispoziţii curate şi cu o credinţă lipsită 
de ipocrizie, cu o speranţă neclintită pârga (roadele) creaţiei sale. Şi această 
jertfă numai Biserica o oferă curată Creatorului, prezentându-i cu recunoş- 
tintà ceea ce provine din creaţia sa”. 


Raportul dintre Euharistie şi creaţie nu constă numai în faptul că oferim lui 
Dumnezeu pârga creaţiei. Irineu propune o teologie mult mai profundă, spu- 
nând că Pâinea vie pe care o primim este însăşi carnea Fiului Autorului lumii: 


Apoi, cum vor avea ei certitudinea că Pâinea Euharistiei este Trupul Dom- 
nului lor, iar potirul Sângele său, dacă nu spun că el este Fiul Autorului lumii, 
adică Logosul său, prin care lemnul rodeşte, izvoarele curg, pământul dă mai 
întâi un fir de iarbă apoi un spic, apoi o tijă de grâu plină de boabe? (...) Cât 
ne priveşte, modul nostru de a gândi se acordă cu Euharistia, iar Euharistia 
confirmă la rândul său modul nostru de a gândi. Noi îi oferim ceea ce este al 


7 In 3,16. 
8 IRINEU DE LYON, Adversus haereses, V, 2, 2: SChr 153, 33. 
? IRINEU DE LYON, Adversus haereses, IV, 18, 4: SChr 100, 607. 

său, mărturisind într-un mod armonios comuniunea şi unirea cărnii cu Duhul: 
pentru că aşa precum pâinea care provine din pământ, după ce a primit invo- 
catia lui Dumnezeu — Tv ¿nikàno toô Oeod —, nu mai este o pâine obiş- 
nuită, ci Euharistia constituită din două realităţi, una pământească si alta 
cerească, la fel trupurile noastre care se împărtăşesc cu Euharistia nu mai sunt 
coruptibile, pentru că au sămânţa învierii. 

Noi îi oferim, într-adevăr, nu ca unuia care are nevoie de ceva, ci pentru a-i 
mulțumi cu ajutorul darurilor sale şi pentru a sfinţi creatia!°. 


Avem în acest text cuvintele tv Enikinow toô Oeo0 din cartea a IV, 18, 5, 
pe care trebuie să le unim cu cuvintele &proc Eni6Eyerat tòv Aóyov TOÙ cod, 
primind cuvântul lui Dumnezeu, repetate de două ori în cartea V, 2, 3": 


Dacă deci cupa care a fost amestecată şi pâinea care a fost confecţionată 
primesc cuvântul lui Dumnezeu şi devin Euharistie, adică Sângele şi Trupul 
lui Cristos...”, şi în alt loc din aceeaşi carte: „Și după cum lemnul viței de vie 
îngropat în pământ produce rod la timpul său, şi bobul de grâu căzut în 
pământ moare, ca să răsară înmulţit de Duhul lui Dumnezeu care susţine orice 
lucru, ca apoi datorită iscusintei (oamenilor) să fie spre folosul omului, iar 
apoi, primind cuvântul lui Dumnezeu devin Euharistie, adică trupul şi sângele 
lui Cristos, la fel trupurile noastre care sunt hrănite din această Euharistie, 
după ce au fost îngropate în pământ şi s-au descompus, vor învia la timpul 
lor, când Cuvântul lui Dumnezeu le va da învierea spre slava lui Dumnezeu 
Tatăl!?. 


După cum vedem, în acest text, sfântul Irineu distinge trei etape: mai întâi, 
pornind de la butucul viței de vie şi de la bobul de grâu în prealabil îngropate 
în pământ, ajunge la producţia roadelor, a ciorchinilor de struguri şi a spicelor 
de grâu; apoi, diferitele mânuiri care, din aceste roade ale viței si ale grâului fac 
o băutură şi o hrană adaptate nevoilor omului; în sfârşit, atotputernica interven- 
tie a „cuvântului lui Dumnezeu” care, din această băutură şi din această hrană 
face Euharistia, adică Sângele şi Trupul lui Cristos. E bătător la ochi faptul că, 
dacă prima şi cea de-a treia etapă depind de lucrarea lui Dumnezeu, cea de-a 
doua nu cuprinde nimic altceva decât tehnicile umane adaptate omului, adică 
ooqpia, cuvânt care, luat în semnificaţia lui primară şi fundamentală, 
desemnează tocmai „dibăcia” făurarului, agerimea, priceperea, ingeniozitatea 


10 IRINEU DE LYON, Adversus haereses, IV, 18, 5-6: SChr 100, 611-613. 

!! IRINEU DE LYON, Adversus haereses, V, 2, 3: SChr 153, 35. 

12 IRINEU DE LYON, Adversus haereses, V, 2, 3: SChr 153, 37: „& proc mðéyetat Tăv A6YOv 
Tob Qeov”. 

şi îndemânarea sa”. Pentru a înţelege toată încărcătura teologică a cuvintelor 
lui Irineu de mai sus: „primind cuvântul lui Dumnezeu”, va trebui să ţinem 
cont şi de pasajele în care acelaşi Părinte al teologiei prezintă Fiul şi Duhul ca 
şi „Cuvântul” şi Înţelepciunea” prin care Tatăl a zidit toate făpturile!*. 

În toate aceste texte, care se completează şi se ilustrează reciproc, sfântul 
Irineu are în mod incontestabil în vedere Marea Rugăciune Euharistică sau Ca- 
nonul Sfintei Liturghii: expresia „epicleza lui Dumnezeu” (IV, 18, 5) nu poate 
însemna altceva decât invocatia, rugăciunea adresată lui Dumnezeu pentru ca 
el să binevoiască a accepta, a sfinţi şi a consacra darurile care îi sunt oferite. 
Dar această „epicleză a lui Dumnezeu” este de asemenea „cuvânt al lui Dumne- 
zeu” (V, 2, 3), adică cuvânt săvârşitor şi eficient în gradul suprem, fiind rostit 
de Dumnezeu însuşi — căci altfel cum să înţelegem genitivul tod eo? A- 
ceasta înseamnă că în inima Marei Rugăciuni Euharistice a Bisericii este pre- 
zent şi lucrează sermo operatorius Christi”, cuvântul săvârşitor al Logosului 
întrupat. Altfel spus, Marea Rugăciune Euharistică nu este pentru Irineu o 
oarecare invocatie, ci o epicleză de la un capăt la altul, care conţine în sine 
atotputernica intervenţie a lui Dumnezeu!°. Pentru sfântul Irineu întreaga Rugă- 
ciune Euharistică — de la început până la sfârşit —, este epicleză a lui Dum- 
nezeu. El nu deosebeşte părţi principale şi părți mai putin principale în Canon. 
Acesta formează un întreg care „reprezintă” recapitularea întregii economii a 


13 Cf. Adelin ROUSSEAU, „Notes justificatives”, în IRINEU DE LYON, Adversus haereses, V: 
SChr 152, 214-215. 

14 Cf, IRINEU DE LYON, Contre les hérésies. Dénonciation et réfutation de la gnose au nom 
menteur, II, 30, 9, Cerf, Paris 1991°, 253-254; Ibidem, III, 24, 2: SChr 211, 477; Ibidem, IV, 
7, 4; 20, 1-4: SChr 100, 465; 627. 

15 AMBROZIU DE MILANO, Des Sacrements. Des Mysteres. Nouvelle édition revue et aug- 
mentee de l'explication du Symbole: SChr 25bis, 108-110 si 186-188. 

!6 Cf. Adelin ROUSSEAU, „Notes justificatives”, 213. Canonul euharistic, în acest caz, luat 
ca întreg liturgic, întemeiat pe atotputernica intervenţie a lui Dumnezeu, pe acele cuvinte dum- 
nezeieşti ale Unuia-Născut, are putere sfintitoare si săvârşitoare. Oare nu este aceasta expli- 
catia pentru care Nicolae Cabasila nu foloseşte nicăieri termenul tehnic de epicleză, ci îl pre- 
feră pe cel de rugăciune săvârşitoare sau sfintitoare - teħsotiký edyd? Vezi cap. XXVII din 
NICOLAE CABASILA, Tâlcuirea dumnezeieştii Liturghii: PG 150, 425A şi cap. XXIX: PG 150, 
432A. Cf. Ioannis ZIZIOULAS, Eucaristia e Regno di Dio, Edizioni Qiqajon, Magnano (BI) 
1996, 72ş.u. 

mântuirii", Euharistia desăvârşind toată creaţia. Ea este recapitularea mântui- 
toare săvârşită de Fiul lui Dumnezeu, recapitulare mereu în act". 

b) În al doilea rând, Euharistia, din aceeaşi voinţă a Tatălui, este prelungirea 
Întrupării. Acest adevăr al credinţei Bisericii l-a pus în lumină deja sfântul 
Ignatiu de Antiohia. În Epistola către Tralieni, de exemplu, ne spune că „cre- 
dinta este trupul Domnului şi caritatea sângele său”. Credinţa Bisericii este 
întemeiată pe Întruparea Cuvântului constituită din „carne şi spirit”, adică din 
natura umană şi natura divină enipostaziate în Persoana Cuvântului. Numai 
credinţa şi caritatea ne unesc cu Trupul şi Sângele lui Cristos. Pentru sfântul 
Ignatiu credinţa este Cristos, iar caritatea este viaţa cea nouă pe care ne-o co- 
munică Duhul Sfânt. Carnea lui Cristos, carnea sa adevărată, jertfită pentru noi 
este obiectul credinţei creştinismului, iar sângele său vărsat pentru noi, prețul 
suprem al unei iubiri incoruptibile, este băutura sa”. Pentru sfântul Ignatiu, 
Euharistia poate fi înţeleasă numai cristologic: este Trupul şi Sângele lui Cris- 
tos, Cristos însuşi, Cristos întreg. Euharistia nu poate fi privită independent de 
cristologie, ci ca pe Cristos însuşi care mântuieşte lumea şi pe om, împăcându- 
ne cu Dumnezeu prin sine însuşi. În Euharistie se recapitulează şi este trăită 
întreaga taină a lui Cristos, mântuirea lumii. De aceea Euharistia, în natura ei 
intimă, cuprinde şi o dimensiune escatologică”. 

Dacă, aşadar, unim cele două aspecte ale planului de mântuire al Tatălui, cel 
al creaţiei şi cel al Întrupării, ambele voite de Tatăl şi realizate prin Cuvântul 
şi Înţelepciunea sa, cum spunea sfântul Irineu, atunci trebuie să credem că Lo- 
gosul nevăzut s-a manifestat în mod văzut în firea noastră pentru a-şi împropria 
firea noastră, iar prin aceasta toată creaţia. Născut din Tatăl înaintea veacurilor 
a început să existe în timp pentru restaurarea omului şi a creației potrivit 


17 Cf. Eduard FERENT, Euharistia, sacramentul sacrificiului lui Cristos, Institutul Teologic 
Romano-Catolic Iaşi, Roma 1996, 90-92; 218-223. Cf. Alexandre SCHMEMANN, Euharistia. 
Taina Împărăției, Anastasia, Bucuresti 1993, 226-227. 

15 Cf. Eduard FERENT, FEuharistia..., 199 si 383-385. Cf. Nicolae CABASILA, Tâlcuirea 
dumnezeieştii Liturghii, IBMBOR, Bucureşti 1997, 331-340. 

19 IGNATIU DE ANTIOHIA, Aux Tralliens, VIII, 1: SChr 10, 101. Vezi trad. rom., Dumitru 
FECIORU, Scrierile Părinților Apostolici, IBMBOR, Bucureşti 1995, 206. 

20 IGNATIU DE ANTIOHIA, Aux Romains, VII, 3: SChr 10, 117: „Vreau pâinea lui Dumnezeu, 
care este trupul lui Isus Cristos, Cel din sămânţa lui David, iar ca băutură vreau sângele lui, 
care este dragoste nestricăcioasă”. 

2! Cf. Eduard FERENT, Euharistia..., 88-90 şi 340-341; IDEM, Cristologia, Presa Bună, laşi 
1998, 259-269. 

voinţei mântuitoare a Tatălui. Toată această recapitulare a istoriei mântuirii se 
înfăţişează în Euharistie, după cum vom vedea în cele ce urmează. 


2. Rolul Fiului în Euharistie 


Cuvântul veşnic al Tatălui, prin întruparea, moartea şi învierea sa a realizat 
această recapitulare. Euharistia, cu toate acestea, ca memorial al întrupării, 
morţii si învierii Domnului nu repetă sacrificiul crucii, după cum nu repetă nici 
celelalte evenimente istorice ale vieţii lui Isus, dar le actualizează, le permanen- 
tizează în lucrarea sacramentală. Euharistia nu este o repetiţie a unui eveniment 
trecut, nu este, cu alte cuvinte, o copie a unui eveniment trecut, ci actualizarea 
sacramentală a Jertfei unice a Crucii prin lucrarea simultană a Tatălui care o 
voieşte, a Fiului care o execută şi a Duhului Sfânt care o desăvârşeşte. Dar pre- 
zenta şi lucrarea lui Cristos în Euharistie nu pot avea loc decât èv IlveoDuart, 
în Duhul Sfânt, desfăşurându-se într-o comunitate escatologică pe care Duhul 
o constituie într-un întreg, într-o unitate organică. Numai în cadrul eclezial al 
acestei adunări (sinaxe) are loc celebrarea Euharistiei: acest cadru eclezial e 
format din ministerele structurale ale hirotoniei (episcopatul, prezbiteratul şi 
diaconatul) şi din stările sau ordinele ecleziale care provin din „iniţierea creş- 
tina”: starea celor botezați, miruiti, căsătoriţi etc. 

Aceasta este explicaţia pentru care în Canonul Roman ne rugăm astfel: 


De aceea, Doamne, noi, slujitorii tăi şi poporul tău sfânt, făcând memoria 
fericitei pătimiri, a învierii din morti şi a glorioasei înaltàri la cer a aceluiaşi 
Fiu al tău, Domnul nostru Isus Cristos: oferim Maiestăţii tale preaslăvite, din 
darurile primite, jertfa curată, jertfa sfântă, jertfa nepătată, pâinea sfântă a 
vieţii veşnice şi potirul mântuirii eterne”. 


Din această rugăciune reiese că Euharistia preia nu numai sacrificiul Crucii 
şi învierea Domnului, dar şi întruparea sa. Ambele sunt lucrarea Cuvântului 
întrupat şi a Duhului Sfânt. Atât într-un caz cât şi în celălalt cuvintele care le 
însoțesc” devin eficiente, săvârşitoare, prin lucrarea nevăzută a Logosului şi 
a Duhului Sfânt, fiind şi semnul vizibil al intervenţiei lor sfintitoare. 

La Întruparea Logosului, cuvintele îngerului Gabriel?“ erau semnul vizibil 
şi confirmarea lucrării dumnezeieşti pe care Duhul Sfânt o săvârşea în sânul 


2 MR, nr. 94, 452-453. 
% Cf. Lc 1,34-35; Mt 26,28; Mc 14,22-25; Le 22,19-20; 1 Cor 11,22-25; In 6,51-58. 
2 Cf. Le 1,26-38. 

Fecioarei Maria împreună cu Cuvântul, care-şi lucra şi el întruparea, luând trup 
din Fecioară. Ele, ca de altfel şi în orice memorial liturgic, au devenit „act”, au 
devenit eficiente în virtutea lucrării comune şi simultane a Logosului şi a Du- 
hului Sfânt. 

La fel, în Euharistie, cuvintele operatoare, săvârşitoare ale lui Isus, aplicate 
cu intenţie — significative —, şi cu credinţă de liturghisitor elementelor pâinii şi 
vinului sunt semnul lucrării nevăzute pe care Cuvântul întrupat o săvârşeşte 
împreună cu Duhul Sfânt: prefacerea sau transsubstantierea — transsubstan- 
tiatio —, substanţei pâinii în Trupul jertfit şi slăvit al lui Cristos şi a substanţei 
vinului în Sângele vărsat şi glorificat al Domnului. Avem aici o lucrare dumne- 
zeiască simultană: sfinţirea darurilor se efectuează atât prin cuvintele instituirii, 
cât şi prin epicleză, concepţie şi practică liturgică actuală în Biserica latină, care 
se pare că nu este contrazisă în chip categoric nici de Biserica Ortodoxă”. 
Datorită cuvintelor săvârşitoare si sfintitoare ale lui Isus şi lucrării tainice a 
Duhului Sfânt, nelipsitul Cooperator al Fiului, avem pe altar o lucrare dumne- 
zeiască „simultană” tot atât de reală si de sfintitoare ca si Întruparea, ca si 
Învierea lui Cristos. Cuvintele săvârşitoare ale lui Isus pronunțate cu credință 
şi significative de liturghisitor, adică cu intenţia de a face ceea ce intenționează 
să facă Biserica”, unite cu lucrarea sfintitoare a Duhului Sfânt prefac elemen- 
tele prezentate şi aduse la altar, pâinea şi vinul, în Pâinea cea răstignită, jertfità 
şi imortalizată prin înviere. Cuvintele de instituire ale lui Isus Cristos sunt să- 
vârşitoare şi sfintitoare prin puterea Duhului Sfânt, a cărui lucrare nevăzută o 
manifestă. Sfânta Liturghie, aşadar, nu este doar o reprezentare simbolică a pa- 
timii Domnului, ci constituie o jertfă în adevăratul sens al cuvântului, fiind 


* Cf. Ene BRANIȘTE, Explicarea Sfintei Liturghii..., 214-215. Să se vadă şi nota 28 de la 
pag. 215. Cele două teorii, „verbală” şi „spirituală”, privind epicleza, trebuie întregite de con- 
ceptia sintetică sau „teoria simultană”. În acest caz Canonul euharistic este privit ca un „întreg 
sacramental”. Cf. ANTONIE, Mitrop. Kievului, Catehism creştin ortodox, Sfânta Mânăstire 
Neamţu 1925, 105; Ene BRANIŞTE, Explicarea Sfintei Liturghii..., 215, nota 26. 

26 Cf. TOMA DE AQUINO, Summa Theologiae, III, q. 78, a. 1; PAUL PP. VI, Litterae ency- 
clicae Mysterium fidei de doctrina et cultu ss. Eucharistiae (3 septembrie 1965): EnchVat 2, 
427-432; INOCENȚIU PP. II, Epistola Eius exemplo: DS 794. Se poate vedea si CONCILIUL DIN 
FLORENȚA, Decretum pro Armenis: DS 1316; Eduard FERENT, „Euharistia şi Biserica”, în Eu- 
haristia în viaţa Bisericii, ed. W.DANCA, ARCB, Bucureşti 2000, 139-148; IDEM, Euharis- 
tia..., 281-283. 

numeric una si aceeaşi cu cea de pe Cruce, numai modul de a se jertfi fiind 
deosebit, adică nesângeros”. 

Făcând un pas mai departe, putem spune că jertfa euharistică este una nu 
numai cu jertfa Crucii, dar şi cu jertfa adusă la Cina de Taină de Isus Cristos. 
Aceasta din urmă este jertfirea reală, dar anticipată şi sacramentală, în chip 
nesângeros a Trupului care avea să se jertfească peste putin timp, în chip du- 
reros şi sângeros pe cruce. 

Acest adevăr l-a formulat nespus de clar dominicanul Etienne Lajeunie, 
zicând: 


Cina, crucea şi Liturghia nu sunt în esenţă decât o singură jertfă în unica per- 
soană a Mântuitorului. Jertfa lui Isus se împlineşte în persoana sa, printr-un 
act de iubire identic şi continuu, prin dăruirea aceleiaşi preţioase materii: care 
era să fie jertfită (la cină), care s-a jertfit (pe cruce), care se jertfeşte (la Litur- 
ghie)... Acelaşi Isus, care se jertfeşte cu adevărat, în chip nesângeros la Cinà, 
în chip sângeros pe cruce şi iarăşi în chip nesângeros la Liturghie. Astfel, din 
aceeaşi caritate izvorăsc cina, patima şi Liturghia, şi această unică iubire în 
aceste trei momente diferite ale timpului şi ale spaţiului efectuează aceeaşi 
jertfă, pentru iertarea păcatelor, prin jertfirea şi oferirea aceluiaşi Trup şi 
Sânge sub trei stări diferite: la Cinà Trupul pătimitor şi muritor, pe cruce 
Trupul pătimitor şi murind, la Liturghie Trupul nepătimitor şi nemuritor. Dar 
starea nu schimbă întru nimic esenţa lucrului şi în identitatea persoanei lui 
Isus — întru care se realizează întreaga noastră răscumpărare —, noi avem în 
Euharistie identitatea şi unicitatea jertfei sale”. 


Toată această teologie nu o vom înţelege până când nu ne vom da seama că 
Cristos este Răscumpărătorul omului şi al lumii, pentru că este, în acelaşi timp, 
Dumnezeu şi om. Misterele sale sunt evenimente mântuitoare, deoarece sunt 
simultan lucrări divine şi umane aparţinând unicei Persoane a Cuvântului. Ex- 
plicatia ultimă a eficacitàtii operelor cristice de mântuire, ca şi aceea a tainelor 
Bisericii care le continuă pe cele dintâi, este constituția teandrică a lui Cristos 
cu lucrarea divino-umană care emană din ea. Numai cu această condiţie Cristos 
este cu adevărat autorul şi mijlocitorul mântuirii, autorul Cinei de Taină, al 


2? Eduard FERENT, Euharistia..., 298-302. Teologia despre dumnezeiasca Euharistie, ca 
Tainà si Jertfà, în timpul evului mediu, a Conciliului Tridentin si pànà astàzi am tratat-o special 
în cursul Teologia sacramentalà. I. Despre Sacramente în general. II. Euharistia în evul mediu 
şi în epoca modernă, Institutul Teologic Romano-Catolic, laşi 1999, 211-450. 

28 Etienne LAJEUNIE, OP., „La Messe, sa signification et sa valeur”, La Vie spirituelle, 
ascetique et mystique 22/2 (1940) 125-126. 

sacrificiului Crucii şi al Liturghiei. Prin această unire personală, natura umană 
realizează în mod desăvârşit scopul pentru care a fost împropriată şi eniposta- 
ziată în Cuvânt. Ea este făcută părtaşă de viaţa divină, în sensul că harul unirii 
ipostatice, propriu persoanei Cuvântului, devine principiul îndumnezeirii ome- 
nităţii asumate de Isus şi a omenitàtii tuturor acelora care sunt în comuniune cu 
Cristos. Prin jertfa vieţii sale săvârşită sub impulsul Duhului etern”, noi am 
fost reconciliati cu Dumnezeu şi el a fost preamărit în mod desăvârşit si defi- 
nitiv”. Continuitatea dintre gestele divine mântuitoare săvârşite de Dumnezeu 
la diferitele niveluri ale istoriei mântuirii este garantată de identitatea Persoanei 
divine a lui Cristos, de unicul Subiect care lucrează în cele două naturi, umană 
şi divină. Cuvântul este prezent şi activ în diferitele etape ale istoriei mântuirii 
şi constituie Subiectul subzistent şi responsabil al minunățiilor mântuirii săvâr- 
şite de-a lungul istoriei: el este Cel care stă la originea universului, care lu- 
crează de-a lungul istoriei umane şi a istoriei lui Israel, care se întrupează din 
Maria şi se naşte la Betleem, care moare în carnea sa pe Cruce şi învie a treia 
zi în aceeaşi carne, care lucrează în stare slăvită în Biserică şi în Tainele aces- 
teia, care este prezent în Euharistie şi care se va întoarce vizibil la sfârşitul 
veacurilor pentru a duce la desăvârşire opera mântuirii în noi. Tocmai această 
unicitate şi identitate a Persoanei divine a lui Cristos explică continuitatea 
gestelor salvifice în diferitele faze ale historiae salutis. Această identitate ga- 
ranteazà şi continuitatea actualitàtii răscumpărării realizate de Cristos în istorie. 
Lucrările mântuirii pe care el le-a săvârşit o dată pentru totdeauna, în istorie 
sunt de fapt acţiuni personale ale Cuvântului dumnezeiesc. Cristos este de 
aceea centrul unităţii şi al inteligibilitàtii istoriei mântuirii şi al tuturor fazelor 
sale. 

Cristos este, aşadar, kairos-ul central şi decisiv al istoriei mântuirii. Speci- 
ficul acestui kairos, îndeosebi al sacrificiului lui Cristos, care istoriceşte este 
deja trecut, constă în faptul că este o lucrare divino-umană, o acţiune care depă- 
şeşte legile timpului şi ale spaţiului. El poate să acţioneze în mod eficient şi as- 
tăzi, acum, în timpul nostru. Natura teandrică a vieţii şi a acţiunilor lui Cristos 
impune identitatea numerică a jertfei de pe Calvar, a Cinei şi a Liturghiei, care 
continuă în mod unic Prezenţa şi opera sa mântuitoare în timpul Bisericii. În 
aceste trei momente există un unic act sacrifical, care aparține aceluiaşi 


? Cf. Evr 9,14. 

30 Cf. Evr 9,11-14,24-28. Cf. CONGREGAZIONE PER LA DOTTRINA DELLA FEDE, Dichiara- 
zione Dominus Iesus (6 august 2000), Libreria editrice Vaticana, Città del Vaticano 2000, nr. 
10-11, 14-16. 

Subiect. Celebrând, aşadar, memorialul Paştelui lui Cristos, prezentificăm sa- 
crificiul vieţii sale care a culminat pe Calvar şi în învierea sa glorioasă. Datorită 
jertfei Crucii şi glorificării sale, omenitatea sa slăvită revarsă asupra Bisericii, 
ca dintr-un izvor veşnic proaspăt, viaţa harului, viaţa mântuirii”. Euharistia 
este efectul Împărăției viitoare realizată deja în Cristos Domnul. În ea îşi are 
toată consistenţa, ceea ce face ca să fie „icoana” veacului ce va veni. 


3. Rolul Duhului Sfânt în Euharistie 


În Euharistie, Duhul Sfânt nu are nici un rol exclusiv, nici secundar, ci egal 
cu acela al Tatălui şi al Fiului. De fapt, lucrările în afară ale Treimii mântui- 
toare sau economice sunt comune. Fiind Euharistia o venire sacramentală a 
Domnului în mijlocul nostru, e clar că ea nu poate fi celebrată decât prin pu- 
terea Duhului Sfânt. După Rusalii, Tainele Bisericii aparţin acestei sfere de ac- 
tiune a lui Cristos Domnul şi a Duhului său. 

a) Înainte de toate, Duhul Sfânt şi sfintitor lucrează în fiinţa liturghisitorului, 
transformând-o şi abilitând-o pentru a putea sluji in persona Christi, în per- 
soana lui Cristos. În Occident, sfântul Ciprian sublinia deja în timpul său: 


Dacă Isus Cristos în persoană, Arhiereul lui Dumnezeu Tatăl, s-a oferit pe 
sine însuşi ca jertfă şi a poruncit să facem aceasta în amintirea sa, e clar că 
preotul, reprezentant al lui Cristos, este singurul care imită ceea ce a făcut 
Cristos şi numai atunci oferă în Biserică jertfa adevărată şi totală Tatălui, 
când oferă ceea ce a oferit Cristos". 


Dar ce înseamnă expresia in persona Christi? Actionand ca reprezentant al 
lui Cristos, preotul nu-l înlocuieşte pe Domnul. Asa ceva ar fi şi imposibil şi 
absurd. A acţiona în persoana lui Cristos înseamnă a se bucura de specifica şi 
sacramentala identificare cu Preotia Preaînaltului si vesnicului Arhiereu, Isus 
Cristos, care rămâne lucrătorul principal şi unicul Subiect al jertfei sale“, în 
care nimeni nu-l poate înlocui. Numai el poate fi adevărata şi efectiva jertfă de 


3! Cf. Carlo ROCCHETTA, I sacramenti della fede..., 76-86; Ioannis ZIZIOULAS, Eucaristia 
e Regno di Dio, 18-21; VASILE CEL MARE, De Spiritu Sancto, 27, 66: PG 32, 192A; SChr 17 
bis, 484-485. 

32 CIPRIAN DE CARTAGINA, Epistola 63, 14: CSEL 3, 701-717. Cf. Eduard FERENT, Euha- 
ristia..., 102. 

3 Cf. IOAN PAULPP. I., Epistula Dominicae cenae (24.11.1980), 8: EnchVat 7, 186; SACRA 
CONGREGATIO PRO DOCTRINA FIDEI, Epistula Sacerdotium ministeriale (6. VIII.1983), 4: 
EnchVat 9, 390-391; DS 802. 

ispăşire pentru păcatele noastre şi pentru acelea ale lumii întregi“. Numai jertfa 
sa are capacitatea de expiere înaintea Preasfintei Treimi, înaintea sfinteniei sale 
supreme. Această abilitare sacramentală a ministrului pentru a acţiona în per- 
soana lui Cristos este lucrarea harului Duhului Sfânt, fiind Preotia o putere de 
a sluji cele sfinte. Preotul nu lucrează ca om în sfintele Taine, ci Cristos lu- 
crează cu Duhul Sfânt, prin preoţia preoţilor săi. În Orient, sfântul Simeon al 
Tesalonicului spune că însuşi Cristos este Cel ce aduce şi Cel adus, Cel ce jert- 
feşte şi Cel jertfit, Cel primit şi Cel împărtăşit. Tot el este Cel care lucrează 
prin preot, împreună cu Tatăl şi cu Duhul Sfânt”. 

Sfântul loan Gură de Aur, care vorbeşte cu o mie de ani înainte de episcopul 
Tesalonicului, învaţă acelaşi lucru: 


Căci nu omul este cel ce face ca cele puse înainte să se prefacă în Trupul şi 
Sângele lui Cristos, ci însuşi Cristos cel răstignit pentru noi. Preotul care pro- 
nuntà cuvintele acelea are de îndeplinit un rol. Preotul, reprezentantul lui 
Cristos, pronunţă acele cuvinte, dar puterea şi harul sunt ale lui Dumnezeu. 
„Acesta este trupul meu”, zice el. Acest cuvânt preface cele puse înainte. Si 
după cum cuvântul acela, care zice: ,,Cresteti şi vă înmultiti şi umpleti pă- 
mântul” a fost rostit o singură dată, de la Acela (de la Cristos) până astăzi şi 
până la venirea lui, efectuează jertfa la fiecare Sfântă Masă, în biserici". 


Preotul, aşadar, este persoana care a primit de la Duhul Sfânt configurarea 
fiintialà cu Cristos, recerută de săvârşirea tainelor. Prin slujirea sa, Duhul Sfânt 
lucrează în mod tainic împreună cu Domnul şi cu Tatăl efectul Euharistiei”. 

b) În al doilea rând, Duhul Sfânt lucrează si asupra elementelor aduse la al- 
tar. Acesta este scopul epiclezei prezent în Canonul Roman ca şi în celelalte 
Rugăciuni Euharistice conţinute în Misalul Roman. Numai Prezenţa sa sfântă 
şi sfintitoare, nicicând separată de fiinţa Tatălui şi a Fiului realizează identitatea 
dintre jertfa Crucii, Cina de Taină şi jertfa Euharistică. Dacă în economia sacra- 
mentală a Bisericii elementele pâinii şi vinului, ale apei şi uleiului, ale 


3 Cf. 1 In 2,2; 4,10. 

35 Cf. SIMEON AL TESALONICULUI, Tâlcuire despre dumnezeiescul lăcaş: PG 155, 737. 

3 IOAN GURĂ DE AUR, De proditione Iudae, homilia 1, 6: PG 49, 380; cf. IDEM, In 
Matthaeum homilia, 82, 5: PG 58, 744; PAUL PP. VI., Litterae encyclicae Mysterium fidei: 
EnchVat 2, 428. Se poate vedea şi mărturia sfântului AMBROZIU DE MILANO, Des Sacrements: 
SChr 25 bis, 108-112. Cf. Eduard FERENT, Euharistia..., 94-95 şi 291-292. 

37 Cf. ISIDOR DE SEVILLA, Etymologiae, VI, 19, 40-41: PL 82, 255. 

38 Cf. MR, nr. 90, 451; nr. 110, 461; nr. 103, 457; nr. 119, 468. Cf. Eduard FERENT, Euha- 
ristia..., 283-285; 330; 337-339. 

impunerii mâinilor şi ale promisiunii sponsale devin purtătoare ale Prezentei 
lui Cristos şi ale lucrării sale mântuitoare, aceasta se datorează în mod radical 
puterii sfintitoare a Duhului Sfânt care transformă tot ceea ce atinge, desăvâr- 
sind în noi lucrarea lui Cristos”. 

Au rămas celebre cuvintele sfântului Ambroziu adresate neofitilor: 


De aceea ti s-a spus să nu crezi numai în ceea ce vezi, ca nu cumva să spui şi 
tu: acesta este marele mister pe care ochiul nu l-a văzut, urechea nu l-a auzit 
şi nici la inima omului nu s-a urcat? Eu văd aici apa pe care o vedem în 
fiecare zi: ea mă poate purifica din moment ce deseori m-am scufundat în ea 
fără nici un rezultat? Întelegi acum că apa nu purifică fără Duhul Sfânt? 


În sacramente nu trebuie să căutăm cursul natural al lucrurilor, al elemen- 
telor, deoarece harul depăşeşte firea. Pentru a ne face să înţelegem că Taina 
Tainelor, Sfânta Euharistie, nu poate fi cunoscută cu mintea firească şi nici cu 
cele mai noi şi performante tehnici, acelaşi episcop ne spune şi nouă: 


De ce cauţi ordinea firii în Trupul lui Cristos, când Domnul Isus s-a născut 
în afara cursului naturii? Aşadar este adevărata carne a lui Cristos, carnea 
care a fost răstignită, care a fost îngropată, ea este cu adevărat sacrament (...) 
Sed nullus hic naturae ordo ubi excellentia gratiae“. 


Euharistia, aşadar, asemenea Întrupării Cuvântului din Fecioară, asemenea 
apei regeneratoare de la Botez este lucrarea Duhului Sfânt. 

c) Lucrarea Duhului Sfânt, în al treilea rând, continuă în cei care s-au împăr- 
tăşit sacramental, deoarece el coboară nu numai asupra „acestor daruri pe care 
le oferim”, dar şi asupra noastră, asupra celebrantului şi asupra „adunării euha- 
ristice”, asupra credincioşilor adunaţi în biserică. Acest moment este exprimat 
de epicleza de comuniune, prin care implorăm plinătatea harului Duhului Sfânt. 
Ne rugăm ca el, care a transformat împreună cu Logosul întrupat elementele 
pâinii şi vinului în Trupul şi Sângele lui Cristos, să ne transforme şi pe noi în 
unitatea desăvârşită a Trupului Domnului, în „comuniunea sfinților”. 

Sfântul Toma de Aquino, vorbind despre sacramentul Euharistiei, după ce 
spune că Eucharistia vero est quasi consummatio spiritalis vitae, et omnium 


3 Cf. CIRIL DE ALEXANDRIA, Catecheses mystagogicae, V, 7: PG 33, 1115; trad. italiană 
de Eliseo BARBISAN, Le Catechesi di San Cirillo di Gerusalemme, Paoline, Alba 19772, 448. 

40° AMBROZIU DE MILANO, Des Sacrements: SChr 25 bis, 165. 

41 AMBROZIU DE MILANO, De Mysteriis, IX, 52-53; IX, 59: SChr 25bis, 187-188; 193. 

sacramentorum finis (Euharistia este încununarea vieţii spirituale si tinta tutu- 
ror celorlalte taine), adaugà aceste cuvinte: 


Între alimentul material si cel spiritual existà aceastà diferentà: alimentul ma- 
terial este asimilat (este transformat) în substanta celui care îl consumi (...) 
Alimentul spiritual, dimpotrivă, transformă omul în el însuşi: sed alimentum 
spiritale convertit hominem in seipsum, după cuvintele sfântului Augustin 
(Confesiuni 1, 7., c. 10): Nec tu me mutabis in te, sicut cibum carnis tuae: sed 
tu mutaberis in me (nu mă vei muta pe mine în tine, ca hrană a trupului tău, 
ci tu vei fi mutat în mine)”. 


Domnul din Euharistie lucrează, aşadar, împreună cu Duhul Sfânt si în ini- 
mile credincioşilor. Omenitatea slăvită a Cuvântului întrupat prezentă şi de- 
viaţă-făcătoare în Euharistie este izvorul preacurat al râurilor de apă vie, al 
limfei dumnezeieşti, care începe să circule în fiinţa celor care s-au împărtăşit. 
Datorită sacrificiului lui Cristos la care participă cei care-l primesc pe Domnul 
real şi substanţial, împărtăşindu-se din acest Sânge consacrat şi vărsat sub im- 
boldul Spiritului etern, Duhul Sfânt va ţâşni şi se va răspândi în fiinţa celor care 
s-au împărtăşit sacramental, pentru a-i sfinţi în adevăr, adică efectiv şi real”. 
Primind Preasfântul Sacrament al Altarului, primim şi pârga incoruptibilitàtii, 
confirmarea credinţei noastre şi scara înàltàrii noastre spre Dumnezeu“. Duhul 
este Cel care ne dăruieşte Viaţa, Cel care ne împarte din bogăţia vieţii sale, Cel 
care este izvorul sfinteniei noastre, Lumina inteligentă care ne conduce la cu- 
noaşterea Treimii Preasfinte prin însăşi binefacerile ce ni le face. Lucrările sale 
sunt multiple şi de-o valoare negrăită, toate având ca scop revelarea tainei lui 
Cristos şi participarea noastră la ea. În lumina lui vedem Lumina, adică în ilu- 
minarea sa vom vedea adevărata lumină care luminează pe orice om. Această 
iluminare a fiinţei noastre de către Duhul Sfânt este o intensificare a îndumne- 
zeirii începute la Botez. Un început nespus de sfintitor. Dacă pârga Duhului 
Sfânt este atât de bogată, ce va fi atunci plinătatea Întregului*? Să nu uităm că 
Duhul Sfânt pe care ni-l dăruieşte Domnul prin Dumnezeiasca Euharistie este 
sfânt si sfintitor, e Cel care are în el însuşi sfintenia, Cel care o are din fire si 


42 TOMA DE AQUINO, Summa Theologiae, III, q. 73, a. 3. 

4 Cf. In 17,19; 2Cor 1,21. 

4 Cf. IRINEU DE LYON, Adversus haereses, III, 24, 1-2: SChr211,471-475; Eduard FERENT, 
Pneumatologia. Duhul Sfânt, Domnul si de-viatà-Fàcàtorul, ARCB, Bucuresti 1999, 290ş.u. 

45 Toatà lucrarea sfintitoare a Duhului Sfânt în noi se poate vedea în Eduard FERENT, Pneu- 
matologia..., 377-388. 

în mod substanţial, ceea ce face ca să ne sfinteascà nu în calitate de slujitor, ci 
prin el însuşi. Prin ea ne poartă la Treime, căci izvorul ei, impulsul, îi revine 
Tatălui, lucrarea sau execuţia îi revine Fiului, iar Duhului desăvârşirea“. 

Din cele spuse reiese, aşadar, că celebrarea Memorialului Paştelui este locul 
unde se desfăşoară cu maximum de realism şi de intensitate lucrarea tainică a 
Duhului Sfânt în Biserică. Prin Pâinea şi Vinul euharistizate omul este trans- 
format nu numai în sufletul său, dar şi în trupul său: viaţa cea nouă a Celui 
înviat îl pătrunde până şi în trupul său muritor, întipărind deja în el semnele 
învierii. 

Cu toate acestea, deşi lucrarea Duhului Sfânt în noi ajunge la maximum de 
intensitate în momentul în care ne împărtăşim cu Trupul şi Sângele Domnului, 
el nu-l înlocuieşte niciodată pe Isus Cristos în Euharistie. Niciodată opera pas- 
cală nu trece pe planul al doilea, ca şi cum ea n-ar fi decât condiţia care i-ar fi 
îngăduit Duhului să lucreze de acum încolo. Ea rămâne totdeauna în plin centru 
al economiei vieţii celei noi. Numai în interiorul acesteia se desfăşoară atotpu- 
ternicia harului Duhului Sfânt. 

d) În sfârşit, Euharistia mai are un profund raport cu Duhul Sfânt: ea nu este 
doar o manifestare proprie a prezenţei Duhului Sfânt activ în Biserică, ci ni-l 
şi dăruieşte. Ceea ce teologia occidentală numeşte res sacramenti, realitatea 
nevăzută a tainei, este efectul propriu al sfintelor sacramente, adică tocmai 
darul Duhului Sfânt, Darul escatologic prin excelenţă. Din acest punct de ve- 
dere, Sfânta Liturghie nu este numai o lucrare a Domnului în Duhul Sfânt, ci 
şi o Rusalie permanentă. Din ea iese pururi izvorul apei vii suitoare spre viaţa 
veşnică. Din Trupul slăvit al Domnului, adevăratul templu al lui Dumnezeu, iz- 
vorăşte apa vieţii”. 

Epicleza sacramentalà nu priveşte numai actualizarea în Biserică a eveni- 
mentului pascal al mântuirii, ci şi venirea Duhului Sfânt în credincioşi. Prefa- 
cerea darurilor se efectuează în vederea sfințirii şi îndumnezeirii credincioşilor, 
lucrare proprie Duhului Sfânt. El intervine în însăşi fiinţa noastră, ceea ce face 
ca să ne putem adresa lui Dumnezeu, numindu-l cu îndrăzneală de fu Tată, 
sAbbà”*. Sălăşluindu-se în fiinţa noastră, interiorizează în noi opera lui 
Cristos. După cum în Treimea teologică sau imanentă Duhul Sfânt este nexus 


46 Cf. Eduard FERENT, Antropologia creştină. Despre har, Presa Bună, laşi 1997, 277-285. 

+ Cf. In 4,18; Ap 22,17. Cf. SACRA CONGREGATIO RITUUM, Instructio Eucharisticum mys- 
terium (=EM), 38: EnchVat 2, 1338; VASILE CEL MARE, De Spiritu Sancto, 27, 66: SChr 17bis, 
487. 

4 Rom 8,14-17; Gal 4,4-7. 

amoris, legătura caritàtii, tot astfel prin Taina Euharistiei cu care ne-am împàr- 
tàsit, înfăptuieşte comuniunea noastră cu Tatăl si cu Fiul, întemeind astfel si 
communio sanctorum, comuniunea sfinţilor”. 


4. Euharistia este şi Taina Bisericii 


Euharistia nu este numai Taina Preasfintei Treimi, ci şi Taina Bisericii. Cris- 
tos Domnul a instituit sacrificiul euharistic al Trupului şi Sângelui său şi l-a 
încredinţat ca memorial al patimii şi al învierii sale Bisericii, Mireasa sa prea- 
iubită, spre a-l celebra“. 

Celebrarea Liturghiei ca lucrare comună a Tatălui, a lui Cristos şi a Duhului 
Sfânt, ca şi a Poporului lui Dumnezeu constituit ierarhic reprezintă centrul 
vieţii creştine în Biserică. În ea se găseşte culmea acţiunii cu care Dumnezeu 
sfinteste lumea în Cristos şi a cultului pe care oamenii îl dau Preasfintei Treimi. 
Însuşi sacrificiul euharistic este izvorul şi culmea întregului cult al Bisericii şi 
al întregii vieţi creştine. La acest sacrificiu de mulțumire, de ispăşire, de rugă- 
ciune de cerere şi de laudă credincioşii participă mai deplin, când nu numai că 
oferă Tatălui din toată inima, în unire cu preotul, Jertfa Preasfântă şi, în ea, pe 
ei înşişi, dar şi primesc Victima însăşi în sacrament”'. 

Toti creştinii sunt îndemnați să venereze acest Preasfânt Sacrament, aducând 
astfel cultul de latrie, de adorare, datorat exclusiv lui Dumnezeu. Acest Prea- 
sfânt Sacrament nu trebuie să fie mai puţin adorat, pentru motivul că a fost 
instituit de Cristos Domnul pentru a fi primit, deoarece în Sacramentul care 
este păstrat în tabernacol după celebrarea Sfintei Liturghii este prezent substan- 
tial Domnul însuşi, datorită acelei prefaceri a pâinii şi a vinului care, conform 
învăţăturii conciliului Tridentin se numeşte în mod nespus de just transsub- 
stantiere. E necesar să considerăm misterul euharistic în ansamblul său, atât în 
actul celebrării Sfintei Liturghii cât şi în cultul sfintelor Specii, care sunt păs- 
trate după celebrarea Liturghiei pentru a extinde harul sacrificiului”. 

Dumnezeiasca Euharistie, ca Taină a credinţei şi Taină a Bisericii este mai 
presus de minte. De aceea modul nostru de a gândi despre Euharistie trebuie să 


‘Cf. Jean Marie R. TILLARD, OP., ,L’Eucharistie et le Saint-Esprit”, NRT 4 (1968) 363- 
387. 

5 Cf. CONCILIUL AL II-LEA DIN VATICAN, Constitutio de sacra liturgia, Sacrosanctum 
concilium (4.XII.1963) (= SC), 47: EncVat 1, 83. 

SI Cf. EM, 3, e: EnchVat 2, 1300. 

EM, 3, f: EnchVat 2, 1302. 

se acorde cu Euharistia şi cu învăţătura Bisericii despre ea. Unitatea credinţei 
este preconditia esenţială pentru împărtăşania euharistică. Ea este formal şi co- 
munitar exprimată în recitarea Simbolului care, asemenea Euharistiei, ne con- 
duce spre viitor, spre eschata, spre realitățile împlinirii vieţii noastre umane şi 
creştine. Euharistia anticipă apartenenţa oamenilor şi a făpturilor la Ierusalimul 
ceresc. Ea ne dezvăluie astfel deplin natura sa escatologică. Liturgia euharistică 
este cerul pe pământ. În ea, Cuvântul care şi-a asumat carnea pătrunde materia 
cu o potentialitate salvifică: acolo creaţia comunică fiecăruia în parte puterea 
pe care i-a conferit-o Cristos. Materia însăşi devine teoforică*?. 

Învățătura Bisericii despre Euharistie ne este deja cunoscută din cele spuse 
anterior. Voiesc totuşi să subliniez din nou un principiu dogmatic fundamental, 
acela care se referă la miniştrii sfintei Euharistii. Referindu-se la acest aspect, 
după ce enunţă punctele fundamentale dogmatice despre această Taină a Tai- 
nelor, Congregația Riturilor spune următoarele în Instructia Eucharisticum 
mysterium: 


Celebrarea euharistică săvârşită în timpul Liturghiei este nu numai lucrare a 
lui Cristos, dar şi a Bisericii. În ea, de fapt, Cristos, perpetuând de-a lungul 
veacurilor în mod nesângeros sacrificiul săvârşit pe cruce, prin intermediul 
slujirii preoţilor, se oferă Tatălui pentru mântuirea lumii. Biserica, mireasa 
şi slujitoarea lui Cristos, împlinind cu el oficiul de preot şi hostie, îl oferă 
Tatălui şi împreună se oferă întreagă cu el: eum Patri offert et simul seipsam 
totam offert cum eo. 
Astfel, Biserica, mai ales în Marea Rugăciune Euharisticà, împreună cu 
Cristos, mulţumeşte Tatălui, în Duhul Sfânt, pentru toate bunurile pe care în 
creaţie şi, în mod deosebit, în misterul pascal le dăruieşte oamenilor, 
implorându-l să vie împărăţia sa. 
De aceea nici o Liturghie, ca de altfel nici un act liturgic, nu este acţiune pur 
privată, ci celebrare a Bisericii, întrucât este societate constituită din diferite 
ordine şi funcţii, în care fiecare acţionează conform propriului ordin şi pro- 
priilor oficii”*. 
În aceste rànduri dense si bogate în teologie întàlnim atàt dimensiunea 
cosmică cât si cea escatologica a Sfintei Liturghii celebrate de Biserică. În 
aceasta, Instructia despre Misterul Euharistic deosebeşte diferite „ordine” şi 


55 Cf. IOAN PAULPP. II, Epistula apostolica Orientale lumen (2.V.1995), 10-11: EnchVat 14, 
2583-2587. 

% EM, 3, c-d: EnchVat 2, 1298-1299. Cf. IOAN PAUL PP. II, Adhortatio apostolica post- 
synodalis Christifideles laici (30.XII.1988), 14: EnchVat 11, 1647-1653; 21-31: EnchVat 11, 
1685-1740. 

„stări” ecleziale. În Biserică, există din instituţie divină ministerele structurale 
sau slujirile ecleziale, treptele de slujire care provin din hirotonie. Aceste trepte 
ierarhice distincte sunt: episcopatul, prezbiteratul şi diaconatul, ministere 
existenţial unite cu o comunitate locală. În Biserică, nu există slujiri în absolut, 
independente de „adunarea în Biserică”. Aceste ministere structurale conţin o 
alteritate relationalà, o interdependentà de slujiri ecleziale. 

Din aceste trei ministere, numai episcopatul şi prezbiteratul au primit pu- 
terea de a celebra Sfânta Liturghie. Dar şi din acest punct de vedere trebuie să 
reținem că; 


Sfânta Euharistie este o lucrare sfântă şi sacră, deoarece în ea este continuu 
prezent şi lucrează Cristos, „sfântul lui Dumnezeu”, uns de Duhul Sfânt, con- 
sacrat de Tatăl, pentru a-şi da viaţa şi pentru a şi-o relua, fiind Arhiereul Noii 
Aliante. Este el, de fapt, Cel care, reprezentat fiind de preot, îşi face intrarea 
în sanctuar şi vesteşte evanghelia sa. El este „Cel ce oferă si Cel oferit, con- 
sacratorul şi consacratul”. Lucrare sfântă şi sacră, deoarece constă din sacrele 
specii, care sunt „sfintele sfinţilor”, adică din „realităţile sfinte — Cristos Cel 
sfânt —, date sfinților”, după cum cântă toate liturgiile din Orient în momentul 
în care se înalţă pâinea euharistică pentru a invita credincioşii la Cina Dom- 
nului”. 


Preotul oferă preasfânta jertfă „în persoana lui Cristos”, dar subiectul prin- 
cipal al acestui sacrificiu este numai Cristos. El şi numai el este victima de is- 
păşire a păcatelor noastre. În Euharistie, cel care oferă si care este oferit, 
adevăratul celebrant, este Cristos, mai exact Cristos înviat, aşa precum va veni 
în slava sa în ultima zi, iar cei care celebrează liturgia nu sunt decât icoane ale 
lui Cristos escatologic, ceea ce face ca onoarea dată „icoanei” să treacă la Cel 
care este reprezentat, la Prototip°°. Dar între treptele de slujire liturgică epis- 
copul „trebuie considerat ca marele preot al turmei sale, de la care provine şi 
depinde în mod real viaţa credincioşilor săi în Cristos”. 

În Biserica locală, episcopul este cel care prezidează celebrarea Euharistiei, 
chiar şi atunci când preoţii îl înlocuiesc în comunităţile parohiale: 

De aceea toţi trebuie să dea cea mai mare importanţă vieţii liturgice a 
diecezei, ce se desfăşoară în jurul episcopului, mai ales în biserica sa cate- 
drală: toţi trebuie să fie convinşi că manifestarea principală a Bisericii este 
participarea deplină şi activă a întregului popor sfânt al lui Dumnezeu la ace- 


55 IOAN PAUL PP. Il, Epistula Dominicae cenae (24.11.1980), 8: EnchVat 7, 184. 
5 Cf. VASILE CEL MARE, De Spiritu Sancto, 18, 45: SChr 17bis, 406-407; DS 601. 
57 SC, 41: EnchVat 1, 72. 

leasi celebrări liturgice, mai ales la aceeaşi Euharistie, într-o singură rugă- 
ciune, la acelaşi altar la care prezidează episcopul înconjurat de prezbiteriul 
său si de ceilalţi ministri”. 


Deoarece, în Biserica sa, episcopul nu poate să prezideze personal, totdea- 
una şi pretutindeni, întreaga sa turmă, el numeşte un păstor anume, un preot 
paroh sau vicar, care să-i ţină locul în comunităţile parohiale. Viaţa liturgică a 
parohiei se va desfăşura, aşadar, în comuniune cu episcopul pe care preoţii li- 
turghisitori îl vor pomeni la Sfânta Liturghie. Pot exista membri ai Bisericii 
mai sfinți decât Episcopul, cu toate acestea nu sunt pomeniti în primul loc, 
deoarece trupul Bisericii locale are numai un cap, un păstor: episcopul. Cei vii 
se mântuiesc numai uniti cu propriul episcop, în afara lui neavând relație cu 
Trupul lui Cristos, oferit „pentru viaţa veşnică”. Cine nu comemorează epis- 
copul propriu în acest moment al Euharistiei se şterge pe sine din catalogul 
celor vii. Din acelaşi motiv, o Euharistie care nu este celebrată în numele epis- 
copului local este fără semnificaţie salvifică pentru cei ce-o celebrează. În 
calitate de colaboratori ai episcopului, preoţii vor trăi în comuniune cu el în 
mod deosebit în viaţa liturgica”. 

Dar în afara ministerelor structurale stabilite în Biserică prin hirotonie, mai 
există şi stările ecleziale, anumite „ordine” bisericeşti, care revin laicilor prin 
iniţierea creştină. Ordo este legat de ordinatio, fiind o reală consacrare săvâr- 
şită de Duhul Sfânt prin intermediul celor trei Taine ale iniţierii creştine, Bote- 
zul, Mirul şi Euharistia. Aceste Taine creează anumite stări ecleziale sau 
ordine, cărora le corespund daruri şi slujiri specifice. Să nu uităm că Botezul 
însuşi este o ordinatio, o consacrare, o hirotonie, prin aceea că include o impu- 
nere a mâinilor cu invocarea Duhului Sfânt şi încorporarea celui botezat la un 
ordo, la o „ordine” sau stare eclezială determinată. Botezul şi Mirul sunt ,,ordi- 
națiunea” laicilor, deoarece „laicul” nu este „nehirotonitul”, după cum se spune 
de obicei, ci acela care prin Botez si Confirmatiune este un membru normal al 
Sinaxei Euharistice, cu toate drepturile şi obligaţiile care decurg din aceasta. 
Aceste două Taine erau unite cu Euharistia în Biserica primară, aşa încât nu pu- 
teau fi concepute separate de ea, ca de altfel nici ordinatiunile. 


5 SC, 41: EnchVat 1, 73. 

59 Cf. CONCILIUL AL II-LEA DIN VATICAN, Decretul despre oficiul pastoral al episcopilor în 
Biserică, Christus Dominus, 30: EnchVat 1, 652; Ioannis ZIZIOULAS, Eucaristia e Regno di 
Dio, 60. Cf. Alexandre SCHMEMANN, Euharistia. Taina Împărăției, Anastasia, Bucuresti 1993, 
99-104. 

Laicii, aşadar, aparţin propriului lor rang — taxis —, în Biserică. Fiecare bo- 
tezat dobândeşte în Biserică o fiinţă de comuniune şi, prin urmare, de adevărată 
viaţă. Participarea şi aplicarea existenţei lui Cristos la propria existenţă indivi- 
duală devine, astfel, tot una cu realizarea comunităţii Bisericii locale. E ceea 
ce ne învaţă Conciliul al II-lea din Vatican: 


Cristos Domnul, Arhiereu luat din mijlocul oamenilor, a făcut din noul popor 
o împărăție de preoţi pentru Dumnezeu, Tatăl său. De fapt, botezatii, prin 
noua naştere şi ungerea Duhului Sfânt sunt consacraţi pentru a forma o 
locuinţă spirituală şi o preoţie sfântă, pentru a oferi, prin toată activitatea lor 
de creştini, jertfe spirituale... şi stăruind în rugăciune şi lăudându-l împreună 
pe Dumnezeu, să se ofere pe ei înşişi drept jertfă vie, sfântă, plăcută lui Dum- 
nezeu, să dea mărturie despre Cristos pretutindeni, iar celor ce le-o cer, să le 
dea seamă de speranţa vieţii veşnice aflată în ei. 

Preotia comună a credincioşilor şi preoţia ministerială sau ierarhică, desi se 
deosebesc esenţial şi nu numai în grad, sunt cu toate acestea orânduite una 
spre cealaltă, deoarece atât una cât şi cealaltă, fiecare în modul său propriu 
participă la unica preoţie a lui Cristos. Preotul ministerial (hirotonit), prin 
puterea sacră cu care este învestit, formează şi conduce poporul sacerdotal, 
celebrează jertfa euharistică în persoana lui Cristos şi o oferă lui Dumnezeu 
în numele întregului popor; iar credincioşii, în puterea preoţiei lor regale, 
participă la Jertfa euharisticà şi îşi exercită preoţia prin primirea sacra- 
mentelor, prin rugăciune şi mulţumire, prin mărturia unei vieţi sfinte, prin 
abnegatie şi caritate activă“. 


Ambele preoții, ministerială şi botezialà, sunt reale participări la Preotia lui 
Cristos. El este cel care a oferit în el însuşi tot ceea ce ştia că este necesar 
pentru înfăptuirea răscumpărării noastre, el care este în acelaşi timp preot, 
sacrificiu, Dumnezeu şi templu. Este Preotul Preaînalt al Alianţei Noi prin 
intermediul căruia am fost reconciliati; Victima care ne reconciliazà; Dumne- 
zeu cu care am fost împăcaţi; templu în care am fost reconciliati. Cu toate 
acestea, ca preot, sacrificiu şi templu era om. Ca Dumnezeu nu era o singură 
Persoană, deoarece Cuvântul săvârşea lucrarea răscumpărării noastre în afară, 
în economie, împreună cu Tatăl şi cu Duhul Sfânt. Lui, în timpul Bisericii, 


© LG, 10: EnchVat 1, 311-312. Cf. Eduard FERENT, Misterul Bisericii în lumina Conci- 
liului Vatican II, Institutul Teologic Romano-Catolic Iaşi, laşi 1991, 140-173. Cf. TOMA DE 
AQUINO, Summa Theologiae, III, q. 22, a. 4. Teologia participării preoţiei lui Cristos de către 
Biserică o găsim prezentată de CONGREGAȚIA PENTRU APĂRAREA CREDINȚEI, Declaratio Mys- 
terium Ecclesiae (24.V1.1973), 6: EnchVat 4, 2582-2587. 

împreună cu Tatăl şi cu Duhul Sfânt cu care este un singur Dumnezeu, Sfânta 
Biserică nu încetează să-i ofere în orice parte a globului sacrificiul Pàinii şi al 
Vinului cu credinţă şi iubire. 

În acest sacrificiu al Trupului şi al Sângelui lui Cristos constă toată Euharis- 
tia noastră, toată multumirea, lauda şi ruga pe care o înălțăm spre Tatăl, în Du- 
hul Sfânt. 

Ce raport au credincioşii cu acest unic Sacrificiu al Noii Aliante? Si ei îl 
oferă Tatălui şi Fiului şi Duhului Sfânt, unicului Dumnezeu Treime, asociaţi 
fiind de preotul celebrant la celebrarea Euharistiei. Ca să poată oferi şi ei Ta- 
tălui acest cult unic al lui Cristos au fost inserati prin Botez în misterul lui 
Cristos. Încorporarea lor la Trupul lui Cristos s-a realizat prin ungerea lor fiin- 
tialà şi spirituală de către Duhul Sfânt. Tocmai această ungere sau consacrare 
i-a făcut apti să ofere Tatălui însuşi cultul lui Cristos potrivit capacităţii lor spe- 
cifice sacramentale. Această ungere duhovnicească „îi adună în Biserică”, îi 
formează şi-i face Popor şi Comunitate sacerdotală. Datorită ei, preotul hiro- 
tonit, a cărui preoţie botezială a fost desăvârşită de o altă Taină pe care nu o are 
credinciosul numai botezat si miruit, îi asociază Jertfei Euharistice. „Celebrarea 
liturgică, de fapt, nu este o acţiune sacră rezervată doar clerului, dar aparţine 
întregii adunări”*!. 

În virtutea acestei inserări reale în misterul lui Cristos şi a acestei asocieri 
sacramentale înfăptuită de cel care are si Preotia ministerială: 


Toate faptele, rugăciunile şi iniţiativele apostolice, viaţa conjugală şi fami- 
lială, munca lor cotidiană, relaxările spirituale şi trupesti, dacă sunt săvârşite 
în Duhul Sfânt, chiar şi neplăcerile vieţii dacă sunt suportate cu răbdare, 
devin sacrificii spirituale plăcute lui Dumnezeu prin Isus Cristos, care, în ce- 
lebrarea Euharistiei, sunt oferite cu pietate Tatălui împreună cu Jertfa Tru- 
pului Domnului. Astfel şi laicii, acţionând pretutindeni cu sfinţenie ca ado- 
ratori, îi consacră lui Dumnezeu lumea însăşi”. 


Dintre toate Tainele, Euharistia este aceea care poartă la plinătate iniţierea 
creştină, conferind exerciţiului preoţiei comune acea formă sacramentală şi 
eclezială care-o leagă de Preotia ministerială structurală. Astfel, şi în viaţa celui 


S! IOAN PAUL PP. II, Adhoratio apostolica post-synodalis Christifideles laici (30.X1I.1988): 
EnchVat 11, 1693. 

€ LG, 34: EnchVat 1, 373. Cf. IOAN PAUL PP. II, Epistula Dominicae cenae, 9: EnchVat 7, 
190-198; Salvatore MARSILI, OSB., „La liturgia culto della Chiesa”, în Anâmnesis, I, 124-136. 

botezat şi miruit cultul euharistic devine centrul şi scopul întregii vieți sacra-mentale. 


Concluzie 


Sfânta Euharistie este, aşadar, icoana Împărăției lui Dumnezeu, Taina în care 
se desfăşoară recapitularea creaţiei şi a omenirii conform planului voit de Tatăl, 
executat de Fiul şi desăvârşit de Duhul Sfânt. 

Ea a fost instituită de Isus la Cina de Taină pentru a perpetua Prezenţa sa 
mântuitoare printre noi până la sfârşitul veacurilor, dar mai ales pentru a per- 
manentiza comuniunea noastră cu el. Ca Taină a Tainelor, la Dumnezeiasca 
Euharistie nu putem participa decât prin credinţă. Numai prin credinţa în cu- 
vântul său avem acces la realitatea Prezentei sale mântuitoare. 

Euharistia, ca de altfel şi celelalte Taine, se realizează în Biserică, înainte de 
toate, prin cuvintele săvârşitoare şi sfintitoare ale lui Isus Cristos şi prin lucra- 
rea simultană a Duhului Sfânt, iar în al doilea rând, prin intermediul unor 
elemente smerite, cum sunt apa, uleiul, pâinea, vinul, impunerea mâinilor etc. 
Cine se opreşte la aparențele acestor semne sacre nu constată nimic extra- 
ordinar în ele. Privirea trupească, chiar când este ajutată de microscop ori de 
cele mai noi experienţe cu carbon, ca şi cea a sufletului omenesc nu descoperă 
sub vălul acestor chipuri realităţile cereşti conţinute în ele. Omul trupesc — 
homo carnalis —, lipsit de harul Duhului Sfânt, priveşte elementele numai din 
exterior. Netinànd cont de Subiectul divin care lucrează în şi prin ele pentru a 
săvârşi o nouă ființă sacramentală, în cazul Botezului, de exemplu, nu vede 
decât apa obişnuită vărsată peste trupul celui botezat; în cazul Mirungerii per- 
cepe doar uleiul care se prelinge pe fruntea ori pe mâinile celui miruit, iar în 
cazul Euharistiei vede doar culoarea pâinii şi a vinului, forma şi eventual gustul 
lor plăcut. Ceea ce văd ochii trupeşti şi cei ai minţii, chiar şi atunci când sunt 
ajutaţi de cele mai performante aparate, nu e totul. Realitatea tainică, cerească, 
a Sfintelor Sacramente nu se percepe cu aceste unități de măsură, ci cu puterea 
Domnului şi a Duhului Sfânt. Numai prin credinţă, numai cu ochii spirituali ai 
Duhului putem pătrunde dincolo de învelişul smerit al semnelor. Motivația cre- 
dintei noastre în Prezenţa reală şi substanţială a Domnului în Dumnezeiasca 
Euharistie este veracitatea Celui nemincinos care ne spune: „Acesta este Trupul 
meu, acesta este Sângele meu”. Tocmai de aceea Tainele sunt — sacramenta 

fidei —, sacramentele credinţei, deoarece ceea ce conţin şi transmit este ascuns 
ochilor omeneşti, dar vădit ochilor credinţei. Numai ochii cereşti ai Duhului 
adevărului văd sarcina lor salvifică şi măreţia lor mai presus de fire. 

Tainele Bisericii, ca realităţi cereşti mai presus de fire, ne obligă să nu cău- 
tăm cursul normal al firii în ele, după cum nu-l căutăm nici în naşterea Auto- 
rului lor din Fecioară. Atât aceasta cât şi celelalte sunt lucrări ale Duhului Sfânt 
şi ale Fiului care ni se dăruieşte prin ele pentru a ne conduce la Tatăl. 

Toată această recapitulare sacramentală a zidirii şi a noastră are loc în Bise- 
rică. Ei i-au fost încredințate Tainele credinţei pentru a le celebra după voinţa 
Treimii mântuitoare. Cine ar îndrăzni să le celebreze fără Biserică sau n-ar ţine 
cont de învăţătura şi riturile ei, acela se şterge din cartea vieţii, iar actele sale 
n-ar avea nici o valoare salvifică. În afara Bisericii lui Cristos nu există mân- 
tuire, pentru că unde lipseşte ea lipseşte Duhul Sfânt şi orice har. 


Riassunto 


La presente Relatio — L 'Eucaristia, mistero della Santissima Trinità e della 
Chiesa — sviluppa un tema teologico fondamentale per la vita cristiana dei 
fedeli. 

La Divina Eucaristia, mentre viene collocata nella economia della salvezza, 
è riconosciuta come Sacramento dei Sacramenti, come icona del Regno, degli 
eschata. In essa si ricapitola la creazione e l’umanità intera secondo il piano 
salvifico voluto dal Padre sin dall’eternità, realizzato nella pienezza dei 
tempi dal Figlio e compiuto dallo Spirito Santo nel tempo della Chiesa. 
Essa è stata istituita da Cristo nella Cena pasquale per perpetuare la sua 
Presenza e la sua opera redentrice in mezzo a noi fino alla fine dei secoli, ed 
innanzitutto per la permanentizzazione della nostra comunione con Lui. 
Essendo il Mistero dei Misteri, alla Divina Eucaristia non si può partecipare 
che attraverso la fede. Soltanto in virtù della fede nella sua parola si può 
accedere alla realtà della sua Presenza salvatrice e santificatrice. 
L’Eucaristia, come anche gli altri sacramenti, viene celebrata dalla Chiesa 
mediante le parole efficatrici e santificatrici di Cristo, mediante l’azione 
simultanea dello Spirito Santo ed attraverso gli elementi della creazione. 
Colui che si ferma soltanto alle apparenze di questi segni sacri non scopre 
le realtà spirituali contenute nei segni. Il suo sguardo, anche se viene 
rafforzato dai più sottili apparecchi, non vedrà mai le realtà celesti 
contenute nei segni sacramentali. L'uomo carnale, cioè colui che non ne ha 
la grazia dello Spirito Santo, scopre soltanto le apparenze. Ciò che vedono 
gli occhi del corpo ed anche ciò che vedono gli occhi della nostra mente non 
è tutto. La realtà celeste dei Sacramenti non si percepisce con queste unità 
di misura, ma soltanto con la grazia dello Spirito Santo. Soltanto attraverso 

la fede, con gli occhi spirituali del Paraclito si può scoprire e partecipare 
alla res sacramenti, cioè al dono escatologico dello Spirito. 

Questa ricapitolazione sacramentale di tutte le cose in Cristo si attualizza 
nella Chiesa, poichè a questa sono state affidate — sacramenta fidei — per 
celebrarle, le realtà della fede. Colui che vorrebbe celebrarle senza la 
Chiesa o senza tener conto del suo magistero e dei suoi riti sacri, si amputa 
se stesso dal libro della vita. Un'Eucaristia che non venga celebrata nel 
nome del Vescovo locale è senza significato salvifico per quanti la celebrano. 
Fuori della Chiesa di Cristos non c’è salvezza, poichè dove manca essa, 
manca lo Spirito Santo ed ogni grazia. 


